Eriador

Eriador eet xiawngja id nam vasyen lands qua desployeer inter id Mighelgabehrg ed id Blou Gabehrg, begrancet sudi ab id Greisflutt, ed ab id Glanduin quod seikwti tetro uper Tharbad. 
Ye id culmen siens augos, Arnor ambghohrd hol Eriador, ploisko ia regions trans id sreumen Lhun ed ia lands qua lyehge euster quem id Greisflutt ed Honarwedor, region quer wohs Rivendal ed Arfulia. Trans id sreumen Lhun strohc id elfenland, serene ed schadab, quer nel Menscis naiw eeventuret, yed sem Dwerghs eegwivent, ed dar gwivent, ep id eust ios Blou Gabehrg, ed meis besonters in ta regions suder quem id Gulf os Lhun quer xeihnti dar opost mines. Bi tod sabab, eegwahnt, eusti, unte id Megil Strad, kam eekekwohreer unte yars, pre wey gwohm do Grafia. In ia Greis Havens gwivit Cirdan, is Navtecton, ed sems sayge is dar baytelt ter, ed siet hin id Sensto Nav habsiet disfundarto do Occident. Ye id tid iom Roys, pleist Megil Elfs qui dar kung in Medioghehrd gwiveer bi Cirdan au ep id marfassade os Lindon. Sei dar etileikwnt sems, sollent ses rhayr-kathire. 
Pos Elendil ed Isildur, regneer ep Arnor oct Megil Roys. Mehrus Eärendur, bi-sabab ia dissensions inter eys sons, id rig buit dividen do tri : Arthedain, Rhudaur ed Cardolan. Arthedain strohc nordwesti ed compris id region seddend inter ia sreumens Brandivin ed Lhun, tem quem ia lands norder quem id Megil Strado tiel ia Weterclins. Rhudaur covohr id nordeust, inter ia Ettenfenns, ia Weterclins ed id Mighelgabehrg, yedschi wohs ter inclus id Angule skipt ab ia sreumens Barthiswor ed Honarwedor. Cardolan lyohg sudi, samt ka grances id Brandivin, id Greisflutt ed id Megil Strad. 
In Arthedain, id genti os Isildur nadier, yed mox visgwes in Cardolan ed Rhudaur. Bo rigs ops drohd ed katha precipiteer id decheance im Dûnedain. Id magno dawa-sabab eet id xeihsa iom Weterclins ed iom wester territoria, kye Bree. Bo Rhudaur ed Cardolan hiebskweer Amon Sûl (id-on Weterclin) quod lud ep ia grances iren rigs, idghi Tor os Amon Sûl arohg id Nordpalantir, id muhimst ios region, bo alters esend xihn ab Arthedain. 
In-kap id regne os Malvegil os Arthedain khitert lambh Arnor. Gnahsit ghi nordi, trans ia Ettenfenns, id rig Angmar. Idsa territoria strohc ambi id Gabehrg, ed ter hieb sammeln menegh em khiter Menscens, Orks ed alyens infam creatures. Is Landswamen eet gnohn sub id nam Roybrukh, yed buit woiden bad meg serter od is eet in druve is poti'm Ringdrukhs, gwohmen nordtro kay destrucskwe i Dûnedain in Arnor, spehnd brunges ir desunion, unte un tid kun Gondor eet omnipotent. 
Sub id regne os Argeleb Malvegilson, dat neti etilikweer descendants os Isildur in alter rigs, Arthedains roy ghehldihr iter ira rects do souverainitat uper hol Arnor. Rhudaur diwid ir mutalbas, ar i Dûnedain esend rhayr-kathire ter ed un khiter swamen hieb lambhen waldh, qui posdohrjit secret intelligences con Angmar. Itak Argeleb fortificit ia Weterclins, bet is buit nicen in katu, unte id weiro protie Rhudaur ed Angmar. 
Arveleg Argelebson swaurs i peinds ex id Clinenland, med id hehlp om Cardolan ed Lindon, ed unte long yars, Arthedain ed Cardolan endefens id hol marko skipen ab ia Weterclins, id Megil Strad ed ed id niter druna ios Barthiswor. Yewert tod tarikhe, Rivendal buit belaghert. 
In 1409, un staur armee sielg Angmar ed, uper id sreumen, lahsit Cardolan ed marchit do ia Weterclins. I Dûnedain bihr marloub ed Arveleg buit nict. Id Tor os Amon Sûl buit brans ed raset, bet id Palantir buit bohrgen do Fornost, ed Rhudaur buit occupen ab un race vilen Menscen, supodehns os Angmar, ed i Dûnedain qui hieb manto ter buir massacret we mwaungsour westtro. Cardolan buit harben. Araphor Arvelegson ne eet bad balirhat, yed is hieb neren menos ed med Cirdans hehlp ieg is i peinds ex Fornost ed ia Nordkalmas. Bayna Cardolans Dûnedain, wohs kathalika un kwato derven qui resisteer in Tyrn Gorthad (ia Kurgankalmas), we qui endergwohm sub id steg ios Forest, aptos. 
Est narret od Angmat buit, unte sem wakt, deuysihn ab id elfgent ex Lindon, ed kathalika ex Rivendal ar Elrondo dugh renforts ex Lòrien ed uperagih ia id Gabehrg. Ye tod zaman emigreer i Staurs qui eegwivent in id Angule (inter id Barthiswor ed id Honarwedor), westworts ed sudworts, feugend ud ia ravages os weir ed id dekhschat weht ab Angmar, eti ob meg besonters eusti id land ed id climat Eriadors obkwohk dussaun ed hostile. Sems rik id Wakhschat ed gwiveer ep ia leizda ios Irissreumen ka irk ouperpeiskern. 
Sub id regne os Argeleb II haysa plieg Eriador sudeusttos, ed pleist weikers Cardolans perihr ed bilhassa ti os Minhiriath. I Hobbits ed ceter folks kwohnd kaurdu, bet ye norder, ye minter virulent bihsit id haysa, ed ia nordregions Arthedains buir payn hiht. Ye tod zaman se extinxeer Cardolans Dûnedain, ed malefic drukhs, suwt ab Angmar ed Rhudaur, lahr ia abandont kurgans, ed tup ter. 
Iawert kurgans om Tyrn Gorthad sonti meg awa, ed plurs ex ia buir dohmt unte ia prevsta tids ios Prest Aiwios ab id atavia im Edain pre i ieg uper id Blou Gabehrg ed penetre Beleriand, ex quod tik etileikwt uperdien taiper Lindonland. Also, tsay do vatan, meg yiezg i Dûnedain ta kurgans, ed ter buir sepulen pelus iren swamens ed roys. Sems hatta sayge od id kurgan quer buit grabhbohnden is Ringbertor hieb arohgen id maghil ios senst peurst Cardolan, nict in katu unte id 1409 weir. 
In 1974 resurrexit Angmars magh, ed pre ens winter, is Roybrukh uperfiell Arthedain. Is pris Fornost ed chassit pleist survivend Dûnedain trans id Lhun, tiel id fin, Roy Arvedui dier ep ia Nordkalmas, poskwo endergwohm norder con oikens os sien Guardia, ed ies obohl ir furkan tik irims okwekwims. 
Unte sem wakto tup Arvedui in ia minenkayurts, aw-ye ruyden ab iens Dwerghs, ye id nordsynor ios Gabehrg, yed hungher ei dwigh budes ad hehlp i Lossoth, i Sneigvmenscens Forochels. Est un stragn ed hostile folk, id debris ios Forodwaith, tim Menscen ex ia Awa Tids, sakhten dayir tehle id bitter srigos ios rig os Morgoth. Tod de region esti dar supodehn tibs megil srigsims quayque ta bihnt khissta tik ye takriban cent leuks norder quem id Grafia. I Lossoth endergwehme in sneigvhyts, edwert ghehdent curre ep glehdj med osta pagen irims peds ed hant aunkwekwl woghs. Pleisti gwive exter id schaecheing iren peinds, ep id miero rass Forochel quod cludt, nordwesti, id immense itnamen bukht, yed ops waunent ep id sudkhayghian ios bukht, pod id Gabehrg. Ies trohv oikens ex i qui wieun prokwem id ripa, bet i Sneigvmensci bevis pau hirs ad khalasse iom Roy soghi hieb neid schehnkil im, ploisko pauk joyels aunwirta pro i, ed eebaynt iom Roybrukh quiwert ghohd controle quaylibt frost ed tahsa. Yed ob mildet dia id emaciat protiokwo ios Roy ed eysen driugs, eti ob paur dia ir webens, procureer ibs sem pitu ed ibs construxeer sneigvhyts. Et ter buit dwighen intizare ad Arvedui, pinwnd sien hol wehlpen in ia khalassa qua ghehdient ei ex sud, eysghi quant ekwi hieb nohct. 
Kun Cirdano math ud Aranarth, son os Arvedui, od is Royo hieb fuct nordtro, is yis unte id hor uno nav ad vane iom do Forochel. Ed pos baygha diens mari unte-ya faceer witerwinds, ies nauts dyohrc dalgi id slab vrackmalek quod ies survivers hieb ghohd nadrehbe. Bet ye tod yar, winter kung de slembhes sien strineg ed quayque eet ja mart, id glehdjgughehr payn inkiep ed id glehdjbenk dar oistrohc dalg ud id ripa. 
Kun i Sneigvmensci dyohrc id nav, dekhschat ed staunos lambh i, yeghi menscenmemoria, naiwo hieb i viden talg vecel ep voln, yed bihr taiper minter hostile, ed ep ir sleidwoghs, transporteer iom Roy ed tens os eys entourage quoy hieb surviven, apo id ouper, tem dalgtro quem i durs venture, yoitkwe un ghemia yist ex id nav ghohd kwahe iens. 
Yed swurgh i Sneigvmensci, ighi sigwreer i ensorpseer sem danger in id wind. Ed is poti'm Lossoth sieyg ad Arvedui : « Mae steigh abord tod tannin ! Sei hant spieja, kem id nos deughent tem quem alya meriends qua wanmos, ed maghs mane her hin is Roybrukh abgwaht. Inghi lient eys maghs sehnke, bet unte tod moment, katel est eys annem, ed baygh long eys glehdjbrakh. »
Bet Arvedui ne pohnd suaradho to. Is dienk iom ed, unte id asimat, ei dahsit sien Ring, saygend-ye : « En un item precieuser quem maghs ghabe. Precieus ob sien saul iewe. Xeiht neid magh ploisko id hog kehnsen quod ei ijabe qui kament mien Dom, nel-ye te hehlpsiet, bet sei aiwo naudh te lambhent, ka diya po tod Ring, i leuds os mien gendelia sien procure tib quanta jects tu wehnies. » (It buit salven id Ring os Isildurs Dom, idghi dohlg bihe kaupto tsay serter, ka diya, ab i Dûnedain. Todwert sam ring Felagund os Nargothrondo dahsit ad Barahir, ed Beren recuprit ye id perile siens wi gwit). 
Lakin, kweter kjiawxieng au ye tjwowschi, to eet suaradh, paynghi hieb id nav seghelt apo kun nordtos adwehsit un furieuso storm samt blindend sneigvcutts, ed tod storm chassit id nav iter kyep id glehdjbenk ed repuls ia glehdja protiev ids flanks. Iespet nauts os Cirdan dohlg itirafe ir achizia, ed unte id noct trud ia glehdja id scrock ed id nav sohnk. It nohc Arvedui is Senst roy, ed con iom ia palantiri buir guraghen ab id pelgvos (Lit ter de ia Petras om Annùminas ed os Amon Sûl). Id saul Petra dar in place Nordi eet tod arohgen ab id Tor om Emyn Beraid, ed id eet wohrten kyid Gulf os Lhun. Id Petra ter eet guardet ab Elfs, ed quayque wey wois neid de, id mien ter hina Cirdan placit id abord id nav os Elrond kun so disbendrit. Betwert eet different ud alter Petras, ed accordet con neid ex ia, idghi peluspohc wahid-ye id Immense Mar. Elendil hieb « trohpen » id yoitkwe vide « seid », isghi se strohng ad enderkwites Eressëa in ia mighels ios forswohndt Occident, bet id kehmb iom marhorizonts perbohrgit proaiwo Guraghen Nùmenor. Bad diu poskwo buit matht ud i Sneigvmenscens id detaylo ios naufrage apo Forochel. 
I Grafialeuds surviveer, quayque id weiro hieb harben ir land ed quayque pleisti ex i hieb tupen. I yis ad khalasse iom Royum oik archers quoy naiwo rik, ed alyi participeer id boi quer Angmar buit vicen. Un pace pristo sohkw unte-yod i Grafialeuds gouverneer seswo ed mwanieneer. I chus un Thain kay taye iom Roy, ed viwohs wal de to, esdi unte yars, mults oispehr in id Reiken ios Roy. Un speh quod sollit obkwehke vain ed subsiste tik in id formule ye id Reiken ios Roy, usagen de semjecto quod khiek bihe tyict, we de sem edwoln quod khiek bihe remidt. Is prest Grafia Thain buit fulan Bucca ios Marisch, quos descendants i Veutbocks sayge i sont. Is bihsit Thain anno 379 nosters hissab (1979). 
Pos Arvedui, id Nordrigo sgwes, etiikweer ghi pauk Dûnedain, ed vasya Eriador populations minc. Id royal genti yed nadurit in id person iom Dûnedain Potis, ex quens Aranarth, son os Arvedui, buit is prest. Arahael, eys son, buit alen in Rivendal, sam-ye quem vasyi potis pos iom, ed terschi buir conservet in salvo loc ia familia tresurs : id Ring os Barahir, ia stumps os Narsil, id Star os Elendil ed id Scepter os Annûminas. Id scepter, nos sayct is Roy, eet is magn embleme ios souverainitat in Nùmenor, ed id sam ghohld in Arnor, quos Roys vohs neid cron, sontern bohr un wahid kwit joyel, id elendilmar, id Star os Elendil, quod king id chol med un argwrnten kaysnet. Idwert scepter os Nùmenor sohnkit con Ar-Pharazôn. Tod os Annûminas eet id argwrnten ghalg iom Swamens Andùniës, ed est nundiens id awst menscghesordighen wehrgo conservet in Medioghehrd, wehrgo quod eet ja penkmilar kun Elrondo dahsit ad Aragorn. Med sien forme, id cron os Gondor mehneihti de id topfhelm ios nùmenori jenchi. In-kap eet un simple topfhelm, todwert vohsen ab Isildur unte id Boi os Dagorlad (Anàrions topfhelm buit trudt ab ia petras xubhen ei kata Barad-dûr) kun is nohc. Bet sub id regne os Atanatar Alcarin, buit tayn ab id javahirtopfhelm quod buit anacen unte id cronen os Aragorn). 
Kun id rig fiell, i Dûnedain swohndeer do id skadh ed bihr un erranto ninfolk, ed de ir exploits ed wehrgs, quasi neideti buit gwohrden we niscriben. Nundiens-ye ne maung est mohmto de quo im adgwohm pos Elronds asimat. Nespekent i duskweiter creatures qui attaqueer Eriador, se infiltrend tetro secret-ye hatta pre id Vigilant Pace buit rupen, pleisti Dûnedain Potis gwiveer tiel id termin irs long existence. Buitwert Aragorn Ist nohcen ab wolfs qui sekwos-ye ne stopeer hante id land. Sub id regne os Arahad Ist i Orks stayg reveleer iro presence, ed pelu yars serter, buit matht occupeer diutos, in secret, sema meterises ios Mighelgabehrg, blockend vasya colls qua dahr perigumto do Eriador. In 2509, Celebrian, Elronds esor, gwahskwit Lorienland unte Rudhorn Passe, kun ia buit embusken ab i Orks qui lambh iam ed iam brigheer captive, brungend id fact od id staygia ios attaque hieb skedhen eys escorte. Elladan ed Elrohir elien-se ad persehkwe iam ed rieubh iam ex ia ghesors aysen raptors, yed ne pre ia hieb kwohndt pelu dusmuamale tem quem un poisonvurnos. Ia buit brighen tsay do Imladris ed Elrond ghohd schife ays corpos, lakin ia lus cada joy de Medioghehrd ed posuti abgwahsit ia Havens ed seghlit do Ultramar. Serter, sub Arussuils regne, i Orks iter multiplier-se in id Mighelgabehrg, ed bihierb id land, ed i Dûnedain ed ies sons os Elrond koreleer protiev i. Ye tod zaman buit un important horde, quod hieb agen westtro tiel id Grafia, chassen tetos ab Bandobras Touk. 
Buir quardem Potis pre gnahsit is penkdemt ed senst, Aragorn II, qui siemmel iter id cron Gondors ed tod Arnors. Nies Roy, kam iom kalmos, kun is gwaht nordtro, Annûminas quer buit reconstruct eys hog baytel ed mukamt unte sem wakt ana Lac Evendim, ielganghen ghawdt in id Grafia. Yed todpet land is ne penetret, kemti id leg is hat promulgen, nu-poitt nel Buland Anghen upergwahe ids grances. Yed ops reidt is con suaenokwens sokwis tiel id Miero Brigv, ed ter is preimti sien prients ed quelkwe tolcskwnd con iom, ed sems abrid con iom ed mane in eys dom ka diulibt sellgwohmen gosti. Thain Peregrin buit ter baygh ops, eti Mayster Samhakime, is Gaiviaspoti. Eys dugter, ia bell Elanor, est oina iam brustughs as Rayn Vesperstar. 
Ies members ios Nordgenti eesestieuneer ed se keklewosdehr ob nespekent id decline os ir stieure ed id descrosct irs folk, in id druna tom multen generations, is son hieb semper success iom pater. Ar quayque id jumiung im Dûnedain eememincit in Medioghehrd, tod descrosct ieug in Gondor kun disparihr ies Roys, yed pelu Megil Potis ios Nord leloip gwiveer dwis diuter quem uno menscgwit, ed baygh trans id exspectet jumiung allodht al canutst bayna nos. 
Aragorn ghi bihsit centnevgimnevat, yani un oumer hoger quem quiskwe os sien genti pon Roy Arvegil, chunke in Aragorn Elessar hieb-se reincarnen id eminent decos iom prevst Roys.
Category:Ringenpoti